Papersnake/gushiwen huggingface dataset:
旅舍秋夕书怀
潘阆（宋代）

边鸿过尽背枕卧，弟侄无书忧胆破。
蛩声更苦不忍闻，半夜起来塞耳坐。
洪桥客窗枕上
陈郁（宋代）

桐叶飘零月似冰，并河灯火夜寒生。
阑干倦倚投床去，卧听趋朝过马声。
赠清首座
王庭圭（宋代）

上堂何事更论量，还我珠来本自光。未识飞猿岭头峻，两回掀倒夹山床。
送李策秀才还湖南，因寄幕中亲故兼简衡州吕
刘禹锡（唐代）

深春风日净，昼长幽鸟鸣。仆夫前致词，门有白面生。
摄衣相问前，解带坐南荣。端志见眉睫，苦言发精诚。
因出怀中文，调孤词亦清。悄如促柱弦，掩抑多不平。
乃言本蜀士，世降岷山灵。前人秉艺文，高视来上京。
曳绶司徒府，所从信国桢。析薪委宝林，善响继家声。
何处翳附郭，几人思郈成。云天望乔木，风水悲流萍。
前与计吏西，始列贡士名。森然就笔札，从试春官卿。
帝城岐路多，万足伺晨星。茫茫风尘中，工拙同有营。
寒女劳夜织，山苗荣寸茎。侯门方击钟，衣褐谁将迎。
弱羽果摧颓，壮心郁怦怦。谅无蟠木容，聊复蓬累行。
昨日前灵龟，繇言利艰贞。当求舍拔中，必在审己明。
誓将息薄游，焦思穷笔精。莳兰在幽渚，安得扬芬馨。
曰余摧落者，散质负华缨。一聆苦辛词，再动伊郁情。
身弃言不动，爱才心尚惊。恨无羊角风，使尔化北溟。
论罢情益亲，涉旬忘归程。日携邑中客，闲眺江上城。
昼憩命金罍，宵谈转璿衡。薰风香麈尾，月露濡桃笙。
忽被戒羸骖，薄言事南征。火云蔚千里，旅思浩已盈。
湘江含碧虚，衡岭浮翠晶。岂伊山水异，适与人事并。
油幕侣昆丘，粲然叠瑶琼。庾楼见清月，孔坐多绿醽。
复有衡山守，本自云龙庭。抗志在灵府，发越侔咸英。
一挥出荥阳，惠彼嗤嗤氓。隼旟辞灞水，居者皆涕零。
惟昔与伊人，交欢经宿龄。一从云雨散，滋我鄙吝萌。
北渚不堪愁，南音谁复听。离忧若去水，浩漾无时停。
尝闻祝融峰，上有神禹铭。古石琅玕姿，秘文螭虎形。
圣功奠远服，神物拥休祯。贤人在其下，仿佛疑蓬瀛。
君行历郡斋，大袂拂双旌。饰容遇朗鉴，肝鬲可以呈。
昔日马相如，临邛坐尽倾。勉君刷羽翰，蚤取凌青冥。
胡桥别墅
孙觌（宋代）

覆地红深寸，连村翠著行。桑空蚕箔满，芹老燕泥香。

且泥无何饮，徐思有底忙。独谣无语悟，倚杖立斜阳。
水龙吟·先来天与精神
赵长卿（宋代）

先来天与精神，更因丽景添殊态。拖轻苒苒，才凝一段，还分五态。毕竟非烟，有时为雨，惹情无奈。道无心，怎被歌声遏断，迟迟向、青天外。宜伴先生醉卧，得饶道、和山须买。也曾恼杀襄王，谁道依前不会。我欲乘风归去，翻怅恨、帝乡何在。念佳期未展，天长莫合，尽空相对。
小圆石屏
许景衡（宋代）

微风激寒波，浩浩皱纹縠。连山夹修径，约略露寒木。

何人琢山骨，拂拭温如玉。苍苍碧月样，入手不盈掬。

此生随万物，何者斯为足。要须指顾间，一寄千里目。
满江红
仇远（元代）

脂雨东流，觉春去、绿阴如幄。尝记得、桃花碧径，自怜幽独。日暮碧云空冉冉，摘花小袖犹依竹。望江南、草色欲连天，人江北。

谁共翦，西窗烛。谁共度，西园曲。甚采香情懒，楚骚谁续。海远休寻双燕信，夜长争忍孤鸾宿。夹缃签、曾有旧题诗，镫前读。
收麦呈王松龄秀才
晁补之（宋代）

晁庄寂莫依东山，王庄负郭容往还。
东山刺蓟深一尺，负郭家近饶盘餐。
穿鞋戴笠随麦陇，旱日炎炎烟燎颜。
贱贫辛苦事当尔，君屋鳞鳞三百间。
睿恩新
晏殊（宋代）

芙蓉一朵霜秋色。迎晓露、依依先拆。似佳人、独立倾城，傍朱槛、暗传消息。

静对西风脉脉。金蕊绽、粉红如滴。向兰堂、莫厌重深，免清夜、微寒渐逼。
吊三义士战场
罗洪先（明代）

腥风暗尘何太狂，搀抢枉矢纷寒芒。红巾白马随蕲王，飐旗韬鼓来越疆。

屠村赭屋虐焰张，贪噬不殊豺与狼。建牙推毂镇一方，弃城首鼠谁能当。

布衣许国大义倡，虎符未下先戎行。竖发奋髯心郁昂，木弓棘矢生马缰。

一呼百夫气倍扬，直欲灭寇清湖湘。兵家胜负故不常，纵死生气终堂堂。

曾不愧杀材官郎，平原无人衰草黄。鸟飞不下星露凉，至今青燐生夜光。
李尚宝寄文正公遗书至
邵宝（明代）

死后谁知尚有书，符台缄至益沾裾。曾知此意吾多负，敢谓今人我不如。

春服从游诸子在，夜堂歌咏几年馀。篝灯再检平生藁，秋雨江南叹索居。
读吴梅村集
刘墉（清代）

六朝金粉擅风流，射策东堂片玉收。事去不无江总恨，宦成薄有杜陵愁。

凄凉法曲秦淮夜，慷慨悲歌易水秋。宝玦飘零红袖泣，几多哀艳为君留。
往回临安口号八首
苏泂（宋代）

道傍举首揖髯陈，领得秋塘句法新。
归饭客楼随取别，隔桥相见两诗人。
夏日作
朱淑真（宋代）

东风迤逦转南风，万物全归长养功。舜岂无心阜民俗，薰薰歌入五弦中。
新楼诗二十首。新楼
李绅（唐代）

戎容罢引旌旗卷，朱户褰开雉堞高。山耸翠微连郡阁，

地临沧海接灵鳌。坐疑许宅驱鸡犬，笑类樊妻化羽毛。

惆怅桂枝零落促，莫思方朔种仙桃。
二月一日夜梦
陆游（宋代）

梦里遇奇士，高楼酣且歌。
霸图轻管乐，王道探丘轲。
大指如符券，微瑕互琢磨。
相知殊恨晚，所得不胜多。
胜算观天定，精忠压虏和。
真当起莘渭，何止复关河。
阵法参奇正，戎旃相荡摩。
觉来空雨泣，壮志已蹉跎。
忆镜湖和大人韵
商可（清代）

虾笼蟹簖柳阴边，双桨凌波跳白船。著色画图忘不得，红霞一抹晚晴天。
禅人并化主写真求赞
释正觉（宋代）

太行之雪春不消，黄河之月夜更饶。
家风许清白，身世自超摇。
离微器重，出没机调。
光燄波澜俱满净，珊瑚林树涨高潮。
和商守登楼看雪
邵雍（宋代）

西楼赏雪眼偏明，次第身疑在水晶。
千片万片巧妆地，半舞半飞斜犯楹。
形如玉悄依还碎，体似杨花又更轻。
谁谓天尘有羁客，一般对酒两般情。
阮郎归·呈郑王十二弟
李煜（五代）

东风吹水日衔山，春来长是闲。落花狼藉酒阑珊，笙歌醉梦间。
佩声悄，晚妆残，凭谁整翠鬟？留连光景惜朱颜，黄昏独倚阑。
满江红
王居安（宋代）

八十归来，方岩下、几竿修竹。柴门外，沙铺软路，水流清玉。栽接新来桃与李，安排旧日松和菊。过小桥、作个看山楼，千峰绿。

收笔砚，藏棋局。酒莫饮，经须读。但平平放下，顿超凡俗。独睡已无年少梦，闲吟不唱他家曲。算人生、万事苦无多，相将足。
奉酬泉
韩驹（宋代）

烂红初擘使君盘，走送柴门色未乾。著意裁诗终不近，遥怜醉眼若为看。
八声甘州三首 其一
史承谦（清代）

听萧萧、木叶打窗频。门掩画溪滨。拟闲居赋就，荷衣欲换，湘帙休陈。

莫怨峨眉谣诼，薄福亦前因。太息平生事，回首酸辛。

又见春风得意，数当年题柱，输与何人。指杯中醽醁，一笑且沾唇。

疏篱外、冷香萦梦，对黄花、依旧苦吟身。谁相问，少年张绪，零落风尘。
咏史
陈耆卿（宋代）

沛公家业本无能，休责渠曹不治生。
看取帝王他日事，方知俗眼未分明。
与客观雪
方岳（宋代）

鹤帐奇寒被欲冰，开门千嶂雪峥嵘。
频年无此丰年玉，一夜移将不夜城。
富贵园林行树密，模糊水墨画图横。
与诗小住为佳耳，莫管梅花太瘦生。
闻德远与曾裘甫黎师侯会饮范周士所 其三
张孝祥（宋代）

臞曾句法早知名，新筑诗坛五字城。不要绨袍怜范叔，应将石鼎调弥明。
与沔上人
释慧空（宋代）

参禅无悟处，如何得安乐。
置之空劫前，即为空劫缚。
任运日用中，拶著无不错。
懵然百不理，柰此一络索。
勇猛积勋修，翻成大过恶。
端坐审思惟，不如更行脚。
东山老病汉，闻之为喜跃。
愿尔发足时，出门便蹈著。
河上公
张说（唐代）

尊师厌尘去，精魄知何明。形气不复生，弟子空伤情。

济北神如在，淮南药未成。共期终莫遂，寥落两无成。
竞秀阁
朱翌（宋代）

辋川遥展右丞图，盘谷中藏李原居。
龙睡潭深飞客櫂，凤鸣枝才结吾庐。
但令蜡屐去前齿，安用鸱夷托后车。
西望子陵三十时，烟云来往问何如。
和刘后村梅花百咏 其五十六
方蒙仲（宋代）

千顷琼田徒手得，连云綵阁一朝成。平生富贵梅时健，肯作穷人冻饿声。
宋骑吹曲 其二 遣将曲第三
谢翱（宋代）

神风流霆驱偃草，天兵夜下西南道。虎贲长戟来凤州，归峡衔南疾如扫。

庙谟万里谂诸将，山川曲折图形状。天同鬼授契若符，坐减罘罳虏供帐。

归来论功授节镇，铙鼓殿前歌破阵。
题泛五湖游东山图
喻良能（宋代）

陶朱西子功名后，安石东山隐遁初。
画图三挹春风面，豁得平生俊气无。
风流子（范觉民生日）
王之望（宋代）

江国东风早，芳菲又、迤逦报寒梅。正元气孕和，小春归候，数丁千载，喜动三台。向此际，上天开景运，王国产英材。想崇岳洞天，暗书苔藓，海山烟雨，空锁楼台。

煌煌天人表，琼林与瑶树，照映庭槐。中有丽天星斗，惊世风雷。况朱颜绿发，年光鼎盛，绣裳华衮，人望归来。好对玳筵满举，眉寿觥罍。
卜算子·雨逗一分寒
陈著（宋代）

雨逗一分寒，未放晴光透。绮席春风十分，畅饮长春酒。花气渐薰帘，佳致归诗手。的是诗中陆地仙，左挹浮丘袖。
王干竹枕甚简古客有得之者为赋二绝
杨冠卿（宋代）

夜明已赐虢国姊，曲肱又属东家丘。
娱寝有人君得计，睡乡留我取通侯。
题广信王氏园菊本十种 其一 胜金黄
郑真（明代）

幽花黄胜袅蹄金，唤醒人间富贵心。正色本来天造化，风霜不怕九秋阴。
自惭
刘过（宋代）

一榻留人去便垂，自惭非友亦非师。
初无伎俩惟贪酒，遇有工夫或赋诗。
晒日枣林红磊落，响风桐叶碧参差。
人家正故鲈鱼鱠，老子秋来却自悲。
自述
释净端（宋代）

潇洒岩居畔，结茅惟一庵。清风销暑气，寂寞少人贪。

幽有鸟声碎，禅无衲子参。斋馀林下去，华雨落毵毵。
江路
释文珦（宋代）

江路何迢远，乘舟亦自劳。
篷疎霜气入，港狭水声高。
旅食无兼味，行装只缦袍。
楫师催客起，初日上林皋。
醉蓬莱（寿友人母）
吴季子（宋代）

正淡烟疏雨，梅子黄时，清和天气。阿母当年，暂辍瑶池会。霞帔星冠，霓旌羽纛，下碧霄云际。恰与瞿昙，同时共日，降人间世。

裼寝开祥，斑衣祝寿，一种灵椿，两枝仙桂。满引玻璃，且向今宵醉。待看阶庭，蓝袍交映，奉板舆游戏。到得蟠桃，熟时归去，已三千岁。
九月十六日出郡登舟如钱塘十七日舟中杂兴
汪莘（宋代）

横石滩头古钓矶，绿波击破雪花飞。
老翁识得鱼争处，手把纷竿满意归。
咏史乐府二首 其二 拥彗行
陆粲（明代）

汉困楚，阿翁忍死登高俎。楚和汉，阿翁归来依旧战。

吁嗟翁归方立炎汉基，三年为虏生无几。功成不记翁危辱，但记曾嗔无赖儿。

泗上亭长作帝王，宫中老翁犹布衣。翁生不知皇帝贵，家令一言翁始畏。

儿来朝，翁拥彗。须臾趣诏尊上皇，家令归来金满床。

昔为田舍公，今为天子父，拥彗一迎真有助。呜呼拥彗行何足嗤，犹胜当年俎上时。
送施屯田提点铜场兼相度岭外盐入虔吉
梅尧臣（宋代）

江西采铜山未竭，南越熬波海将结。
主人贪利不畏刑，白日持兵逾盗窃。
铜私铸器盐夺商，死共吏争蛇斗穴。
奸豪乘势倚蛮陬，劫掠聚徒成蚁垤。
今虽驱翦岭下平，尚恐根存更生孽。
因择健才通便民，付职与权将有设。
秋香亭上共为宾，却作主人殊少悦。
徂东走北十五年，只有山川看不别。
代句龙君辅上潼州令
陈渊（宋代）

卓鲁当时事，风流莫与班。最成三载后，名在两川间。

桑梓深聆三，弦歌幸毖顽。牛刀淹试可，骥足暂投闲。

偃室何当造，膺门早许扳。丹墀初受命，墨绶遽言还。

何子方游学，终童未出关。梁园今万里，蜀道自千山。

籍眼终多白，莱衣念戏斑。归期春服就，潼水会承颜。
亡嫂靖十君蒲氏挽词二首
苏辙（宋代）

宦游非不遂，流落自粗疏。
宗党半天末，存亡惊素书。
佳城东岭外，茂木故阡余。
遥想千车送，临江涕满裾。
句 其一
李彭（宋代）

满朝以诗鸣，何独遗大雅。平生黄叶句，摸索便知价。
过尧山
冯舒（清代）

旅舍窗穿漏残月，拥被难禁朔风烈。未分曙色鸡始鸣，仆夫戒途催晓发。

试问前行何所之，云有尧山峰突兀。纵横无人六十里，魑魅强梁戒仓卒。

畏途闻此骨已寒，托身蹇卫宁交睫。东方残魄何希微，太白当空恣蓬勃。

忽然狐兔立如人，俄尔须眉冻成雪。此时心死魂欲堕，身命已拚轻一掷。

岂知险阻本无多，顷刻曈昽晓光赤。遥望炊烟五里余，草短霜乾乱行迹。

中宵噩梦忽然苏，前此忧危总冰释。始信人言不足凭，直道自应无险厄。

丈夫但保坦荡心，地阔天空未忧窄。
古意
任兰枝（清代）

江上露华湿，楚山青桂寒。洞庭宿云里，瑶瑟闻哀弹。

木兰湘娥棹，芙蓉羽人冠。南行饲朱鸟，折尽金琅玕。
题徐县丞善政后
唐桂芳（明代）

我来休阳才数日，呶呶都颂徐侯德。我问侯也果何如，龙凤三侯已在职。

是时丞相恢复初，生民疮痍地荆棘。侯也日夜费爬梳，解鞍憩马对山色。

公馀缝掖坐高堂，满纸吟诗写胸臆。汗牛充栋书五车，平生正赖稽古力。

谁怜群吏雁鹜行，不敢面谩敢贪墨。昨朝大府砦城壕，意欲森罗固区域。

侯也布令咸争趋，浮筏源源江水塞。吾歙胡丞亦联勋，杜门饥饿常乏食。

每抗上官陈是非，旁观凛凛为忧尽。况侯本是同淮人，清白一心未易得。

权公文章天下奇，藻鉴妍媸誇正直。何由善政传无穷，竹帛易糜石不泐。

清朝傥遇使观风，显而用之众所式。
寄杨千木佥事
乔崇修（清代）

二年投老浙江东，强健宁甘万事慵。四海交游重文举，半生豪气迈元龙。

嵇山瑶草春应长，镜水寒波绿未浓。此际由来可乘兴，篇舟雪夜许相从。
群忠祠
卢元昌（清代）

徐海楼船卷土来，角声吹落暮云哀。将军卧鼓空城闭，国士搴旗战垒开。

五尺汪童能破贼，三千瓦氏浪衔枚。先朝祠宇还香火，萧瑟寒鸦夕景催。
东轩长老二绝〈并序〉
苏辙（宋代）

始余于官舍营东轩，彭城曹君焕子文，自浮光访余于高安，道焕黄冈，家兄子瞻以诗送之曰：“君到高安几日回，一时抖薮旧尘埃。
赠君一笼牢收取，盛取东轩长老来。
”君焕庐山，见圆通知慎禅师，出诗示之。
师尝与余通书，见之欣然。
明日谓君：“昨见黄州诗，通夕不寐，以一偈继之，曰：‘东轩长老未相逢，却见黄州一信通。
何用扬眉资目击，须知千里事同风。
’吾野人，不能数为书，君为我诵之而已。
”君既至，未暇及此。
客有自庐山至者，曰：“慎师送客出门，还入丈室燕坐而寂。
”君乃具道其事。
余感之，作二绝。
其一以答子瞻，其二以答慎也。
东轩正似虚空样，何处人家笼解盛。
纵使盛来无著处，雪堂自有老师兄。
〈子瞻新筑东坡雪堂。
〉檐头挑得黄州笼，行焕圆通一笑开。
却到山前人已寂，亦无一物可担回。
辟支岩
姚旅（明代）

选胜藤萝更上攀，龛岩一点翠微间。
江城作斗蹲平地，海水如微贴远山。
茶灶堪消今日福，酒杯仍值野僧闲。
同游幽僻同猿鸟，不到昏钟不肯还。
嵊县次韵答过客常德尉觅酒
陈著（宋代）

渊明欲学醉阳城，种秫无田漫著情。
渴枕误成颓玉梦，空槽宁有滴珠声。
去寻云岛人非俗，吟到雪溪诗转清。
邻瓮夜赊聊送似，知君已洗大苏觥。
为林执中赋茂林十咏 其三 竹里横琴
王恭（明代）

笑拂孤桐媚此君，似携馀兴度湘云。夕林径小人稀到，弹与辽天海鹤闻。
送下博陈员外
徐铉（宋代）

旷望丛台路，飘颻楚塞人。
琴堂无故旧，何计免沾巾。
送陈霸归闽
齐己（唐代）

凉风动行兴，含笑话临途。已得身名了，全忘客道孤。

乡程过百越，帆影绕重湖。家在飞鸿外，音书可寄无。
寄赠
刘跂（宋代）

绝世丹青业，中台雨露辰。师门推上第，王室见名臣。

磊落儒林丈，风流画省宾。燕朝分锦仗，儤值近枫宸。

鸣凤丹山穴，占星颍水滨。殿庐俄厌直，藩社此班春。

山节还铜虎，京符换玉麟。威行三辅地，歌浃两川民。

已喜徵黄霸，无劳借寇恂。即应公简上，会见俗还淳。

叹昔时难偶，逢今势莫均。楚材难入晋，汉法近沿秦。

稽古皆前列，希风绝后尘。斯文如汩没，吾道久湮沦。

海岳功归圣，熊罴钓有人。蓝田仍产玉，郢匠早挥斤。

周历方开永，萧规欲尽循。天时知会遇，人力漫纷纶。

夙有掺弦便，今逢敛板亲。猥惭牛下走，敢玷席中珍。

迹远龙门峻，心怀燕厦仁。绪言闻已旧，从此更书绅。
题瑞昌良田寺览秀轩一首
王阮（宋代）

无心轩冕难招我，到眼云山辄起予。
不必凭栏更清赏，此身元在此山居。
郊行遣怀
吴清鹏（清代）

先生白头意皇皇，料理千秋觉太忙。愁得后成灵运佛，悔教早嫁汝南王。

林梅泛雪舒舒绿，涧竹留风析析黄。此景城中那易得，急须收拾付吟囊。
赵帅复赋诗来用韵酬之
陈傅良（宋代）

天水交光地欲无，中间老子独轩渠。一蓑渔隐真堪画，万玉龙骧不可屠。

已卜菑畬何幸甚，却怜蓝缕更愁如。莫将此惠长私楚，好上甘泉扈属车。
赠张受益检校 其二
陈深（宋代）

德刑相济用，自古意尤深。肃杀冬神令，慈祥使者心。

月明清驿路，风色定寒林。善政民应化，毋忘鲁叟箴。
乌夜啼写寄
柯九思（元代）

故宫芳草春日□，高林漠漠乌夜啼。乌啼不断愁深闺，万里封侯安足道，玉颜如花梦中老。

东方欲曙乌飞去，门外落花红不扫。
辋川集二十首 漆园
裴迪（唐代）

好闲早成性，果此谐宿诺。今日漆园游，还同庄叟乐。
木兰花慢
岳珂（宋代）

试晨妆淡伫，正疏雨、过含草。早巧额回春，岭云护雪，十里清香。何人剪冰缀玉，仗化工、施巧付东皇。瘦尽绮窗寒魄，凄凉画角斜阳。

孤山西畔水云乡。篱落亚疏篁。问多少幽姿，半归图画，半入诗囊。如今梦回帝国，尚迟迟、依约带湖光。多谢胆瓶重见，不堪三弄横羌。
万安香城寺别虔守赵公
周敦颐（宋代）

公暇频陪尘外游，朝天仍得送行舟。
轩车更共入山脚，旌旆且从留渡头。
精舍泉声清㶁㶁，高林云色淡悠悠。
谈终道奥愁言去，明日瞻思上郡楼。
即事
宋祁（宋代）

中伏翻无暑，斜阳未即曛。
暂光风处叶，馀墨雨残云。
圃埒繁蔬甲，常坳叠藓文。
巾{左巾右勾繁体}殊上喜，文酒半离群。
题妓莱儿壁（一作题北里妓人壁）
赵光远（唐代）

鱼钥兽环斜掩门，萋萋芳草忆王孙。醉凭青琐窥韩寿，

闲掷金梭恼谢鲲。不夜珠光连玉匣，辟寒钗影落瑶尊。

欲知肠断相思处，役尽江淹别后魂。
重午溪庐 其二
韩淲（宋代）

怀人何处章泉水，更复可怜潘永丰。仕路屈身还政拙，山林养志得诗穷。
大酺（寿王修斋枢密）
陈著（宋代）

自有乾坤，扶人极，宗主须还人物。今为何时节，满红尘富贵，絮花飘忽。抵障狂澜，提携正印，一柱天擎突兀。平生分明处，是从容处□，不差毫发。把朝市山林，一般看了，无边风月。

深衣清到骨。紫枢府、谁信曾簪笏。炊脱粟、黄鸡白酒，补菊栽梅，碧溪绕、竹篱茅屋。无限轻描貌。都说道、诏书催发。想回首、招黄鹄。微微自笑，惟有赤松衣钵。相陪对门石佛。
卜算子 其三
陈瓘（宋代）

梦里不知眠，觉后眠何在。试问眠身与梦身，那个能祗对。

醉后有人醒，醒了无人醉。要识三千与大千，不在微尘外。
山中阻雨欲登华顶峰而不果
洪适（宋代）

昔闻天台山，一万八千丈。层峰目华顶，魂梦几驰想。

朅来乘清秋，明发将独往。小雨巧作难，祥云约仍爽。

风磴渍苔藓，霜崖乱榛莽。峥嵘一何峻，梯空不可上。

便思捐竹舆，徐行倩藤杖。老僧挹而言，兹山韬万象。

举头天宇逼，寓目岩扉敞。重溟倒寒影，万壑振幽响。

峡迥啼猱猿，林高陨楂橡。仙袂挹浮丘，飘然顿尘网。

今兹风雨时，烟雾接穹壤。劲寒或薄人，跬步迷俯仰。

不如游石梁，重来事真赏。斯言既纚纚，诚哉非我诳。

俗驾为之回，芜音不堪榜。寄声山中灵，心期空鞅鞅。
六拍
文天祥（宋代）

胡人归来血洗箭，白马将军若雷电。
蛮夷杂种错相干，洛阳宫殿烧焚尽。
干戈兵革斗未已，魑魅魍魉徒为尔。
恸哭秋原何处村，千村万落生荆杞。
蒙恩易镇豫章丐假还乡途中偶成十七首 其十三
吴芾（宋代）

睡里闻风雨，吾行拟暂停。起来搔首坐，喜见一天星。
观鱼歌
白玉蟾（宋代）

君不见东海有鲤钓不上，冯夷翻江春浩荡。
渔者归舟载月明，一声雷震桃花浪。
又不见北溟有鲲能吞舟，浪屋涛山相拍浮。
忽朝击水三千里，九万扶摇吴叶秋。
道人放浪游太乙，一泓寒玉浸春碧。
十太晴波何净明，百尾巨鱼自跳踯。
锦鳞铁鬣红玉鬐，珠齿冰腮紫金脊。
绿玻瓈里飞璚梭，碧琉璃中掷金尺。
吾疑汉室曾漏网，否则禹门曾点额。
钓台千古松风寒，渭水一竿霜月白。
子产之意徒洋洋，庚氏之呼可策策。
有时听琴跃水心，有时认履伏池侧。
古人观棠有何心，今朝鉴止输闲客。
群鱼群鱼听我语，太乙真人在何许。
尚埋头角守污池，不展爪牙上星渚。
种成红杏不骑去，留向人间作霖雨。
春日行次钱塘却寄台州姚中丞
杜荀鹤（唐代）

岂为无心求上第，难安帝里为家贫。江南江北闲为客，

潮去潮来老却人。两岸雨收莺语柳，一楼风满角吹春。

花前不独垂乡泪，曾是朱门寄食身。
忆少年
佚名（宋代）

皇家景运合无疆。天子坐明堂。丰年多黍，四方争报时康。酒常清，花易好，寿君王。天宫见玉女，大笑亿千场。不知何事，椒涂暗淡，瑶殿凄凉。宝镜玉台光。可奈画眉人去，脂泽散馀芳。极目望潇湘。
波遥草远，只见残阳。南山古阜，松柏茂，蔚苍苍。杳霭宫商。风过金殿琳琅。道歌繁，严鼓近，惨悲伤。水凝愁，山攒恨，烟淡云黄。神山何在，蟠桃已远，弱水何长。最难堪，回翟雉，返鸾凰。向芙蓉别殿、谩焚香。
和黄正言劝农
姜特立（宋代）

双溪溪上绿初匀，晓日瞳曨霁景新。
五马先声才出郭，九农和气已生春。
教条颁布人心悦，父老醺酣德意亲。
从此惰民俱力穑，会看优最上严宸。
江行五绝
郑獬（宋代）

三日禁船官不容，波如连屋万千重。
莫向长江争道路，如今风雨属蛟龙。
守约斋为吕仲和作
麻革（元代）

读书不务博，造道当入微。一理贯万理，一歧会众歧。

譬彼庖丁刀，騞然解牛时。节间即有得，肯綮宁复疑。

道丧向千载，圣远孰可期。养勇敌所忾，养气动以随。

心非安如山，遇变鲜不移。吾门有圣学，观心乃其师。

宴坐一室中，自得寔在兹。胡为滞纷感，紬绎如茧丝。

人生矧多欲，事物日以滋。牛羊践径蹊，虎豹攻藩篱。

我尝叩天理，诚明不容欺。第恐达者事，还为狷者嗤。
钦慈皇后挽辞 其三
黄裳（宋代）

已传龙德与承休，果在丹台不可留。新册却埋千古玉，旧恩重可六宫秋。

尊开围步松云远，荣到支陵雨露忧。三十六宫休说恨，谁知先作裕陵游。
暮春朝陵西游次张石川韵四首
黄佐（明代）

胡马长窥白草凋，神宫休道紫台遥。
日斜堪望交河戍，风急如闻瀚海潮。
视河惬山
韩琦（宋代）

河决金堤在汉成，曾推延世此经营。安人为惬当时意，立事因经不朽名。

谁凿故山酾御水，却通新漕入都城。一疏一塞俱称利，暂访遗踪岂易评。
题倪云林筠石乔柯图倪有诗其上即用其韵 其二
张萱（明代）

山空木落白云寒，咫尺溪山万里宽。为忆云林清閟阁，烟霞满纸正堪餐。
老鬓诗
苏泂（宋代）

老鬓惊霜觉，春容带雪来。
散愁诗数首，觅醉酒三杯。
行店人归少，荒林鸟去回。
高情无与共，自摘涧边梅。
骊山
王安石（宋代）

六籍燃除士不磨，骊山如此盗兵何。
五陵珠玉归人世，却为诗书发冢多。
贮清书屋
弘历（清代）

造物无尽藏，仙居此处多。羲皇存古貌，峭茜与天摩。

松色泉音里，春风秋月过。自然诠易趣，不必问田何。
蒿里曲
释函可（明代）

蒿里谁家地，日夕悲风起。命尽五更头，不到五更尾。

狐狸招手人不知，脚下黄泉尺有咫。
昌英知县叔作岁坐上，赋瓶里梅花，时坐上九
杨万里（宋代）

雪冻霜封稍欲残，殷懃折向坐中看。
绮疏深闭珠帘密，不遣花愁半点寒。
读古德传八首 其三
释德洪（宋代）

夜冢髑髅元是水，客杯弓影竟非蛇。个中无地容生灭，笑把遗编篆缕斜。
病起见必上人去秋所惠诗次韵
廖大圭（元代）

闭户春寒燕子前，寥寥孤坐掩残编。中年心事谁复识，南院故人殊可怜。

隔岁相思诗在箧，清秋忆共夜谭禅。交游疏远身多病，莫笑当时孟浩然。
纪德陈情上致政太傅杜相公二首 其一
欧阳修（宋代）

俭节清名世绝伦，坐令风俗可还淳。貌先年老因忧国，事与心违始乞身。

四海仪刑瞻旧德，一樽谈笑作闲人。铃斋幸得亲师席，东向时容问治民。
引见前一夕，寓宿徐元达小楼，元达招符君俞
杨万里（宋代）

主宾呼酒卷沧溟，我亦何人与德星。
高阁连云压潮白，前山倒影入杯青。
细哦秀句清无底，匹似疏梅寒更馨。
不惜坐间作颓玉，只愁宫漏又须听。
偈颂一百零二首 其二十一
释绍昙（宋代）

显大机，明大用，六月黄河连底冻。千圣不携，已灵不重。

带角披毛异类行，漆桶漆桶。
凉州曲二首
柳中庸（唐代）

关山万里远征人，一望关山泪满巾。

青海戍头空有月，黄沙碛里本无春。

高槛连天望武威，穷阴拂地戍金微。

九城弦管声遥发，一夜关山雪满飞。
题丞厅
刘子翚（宋代）

暮年丛薄寄鹪鹩，搔首巡檐岁月销。留与后人还要否，一轩松竹冷潇潇。
明皇祀圜丘乐章。肃和
佚名（唐代）

止奏潜聆，登仪宿啭。太玉躬奉，参钟首奠。

簠簋聿升，牺牲递荐。昭事颙若，存存以伣。
偶与南漪语及科举之害
全祖望（清代）

百世遗经重，谁人敢代言。妄思作呓语，何以溯渊源。

蹇浅精神敝，揣摹心术谖。活埋天下士，昏垫不堪援。
送琴师毛敏仲北行 其一
汪元量（宋代）

西塞山前日落处，北关门外雨来天。南人堕泪北人笑，臣甫头低拜杜鹃。
卧病集杜答黎信十首 其三
杨士奇（明代）

今日苦短昨日休，万壑东逝无停留。江花未尽会江楼，长歌短咏还相酬。

请公一来消我愁。
复次韵寄子我四首
晁说之（宋代）

柴门仅付一寒卢，不内不妻深有模。
每与篔簹同缱绻，好来箕簹共萧疏。
谢娘莫道能联句，郑婢无烦亦读书。
前日{女便}娟今不见，头槌眼臼却能如。
再题李成茂林远岫图叠旧作韵
弘历（清代）

元气淋漓万木枝，荆关而外自成师。奁屏合付闺中秀，砚匣琉璃冥写时。
蔡学士挽词 其一
徐积（宋代）

斗分星孤陨，虞庭凤不还。金龙抛使节，玉笋误朝班。

世德元明后，家声王谢閒。国功图未卒，归老负江山。
送徐虹亭检讨南归
魏坤（清代）

曾访鸥波叟，为余画水村。平田青接岸，深柳绿当门。

百里程非远，三高迹好论。迟君同听雨，浊酒一开尊。
亦好园即事
喻良能（宋代）

谁将春色到山家，湖绿平堤草满沙。
细刻真酥水仙蕊，匀搓绛蜡海红花。
芳林得日莺还啭，香径无风蝶自斜。
聊与后生修故事，未妨诗酒作生涯。
秋晚偶成二首
杨时（宋代）

风飘淅沥闹诸邻，却扫衡门溷世尘。
天气清明秋意熊，夜光浮世月精神。
流年渐觉侵双鬓，生理从来付大钧。
临水便同濠濮趣，翛然鱼鸟自亲人。
咏王子安应试新亭二诗 其二
郑猷（宋代）

前年谏猎出长杨，乞得新亭作醉乡。好把青衫送酒媪，从教人识御炉香。
袁州庆丰堂十闲咏
祖无择（宋代）

年长身多病，闲钞已试方。
未甘先犬马，毕命报恩光。
红牡丹
王维（唐代）

绿艳闲且静，红衣浅复深。
花心愁欲断，春色岂知心。
张文懿珍果帖赞
岳珂（宋代）

以帝傅，从赤松。
有荣名，华厥躬。
超二疏，列三公。
瞻中台，祖上东。
焕衮舄，乐鼓钟。
寿九袠，天报丰。
思其人，想清通。
观笔法，犹雍容。
谨次家君元日之韵
胡寅（宋代）

薰然和气爆声残，贺客充庭上庆笺。
令节共欣元会日，本朝新数中兴年。
仰观北斗书王正，合起东山付国权。
天佑斯文知有在，称觞还咏福如川。
和穆父新凉
苏轼（宋代）

家居妻儿号，出仕猿鹤怨。
未能逐什一，安敢抟九万。
常恐樗栎逐，坐缠冠盖蔓。
受恩如负债，粗报乃焚券。
但知眠牛衣，宁免刺虎圈。
清风来既雨，新稻香可饭。
紫螯应已肥，白酒谁能劝。
君今崔蔡手，政比张赵健。
三公行可致，一语先自献。
幸推江湖心，适我鱼鸟愿。
中秋月
晏殊（宋代）

三十六旬内，此时心赏并。
中分九秋夜，占断百宵明。
冷照兰闺澈，光含绮席清。
谁知沧海曲，珠蚌最盈盈。
堂东小室深丈袤半之戏作
陆游（宋代）

小室舍东偏，满窗朝日妍。
研池生细浪，香岫起微烟。
欲极图书乐，少须冰雪天。
犹胜禅榻上，仅仅占三椽。
辛酉大雪戏成十诗以千山鸟飞绝万径人踪灭为韵 其六
周麟之（宋代）

堆盘水精盐，翻匙云子饭。年年六出花，不必以瑞献。

浪言平地尺，贫亦非所愿。愁无儋石储，安敢掷百万。
定风波 又赠歌儿阿增
陈维崧（清代）

持底尊前赠阿增。浓纤一幅缭红绫。上写蝇头无数字。

须记。千丝万缕意层层。

好向歌楼并舞院。常见。细腰束罢怕难胜。莫到春街闲赌戏。

轻弃。他年知否忆来曾。
自叹
叶琼（明代）

自叹人生世，有子世代昌。子壮撑门户，和睦贵淳良。

我家亦有子，有子反相伤。外人道名好，实未得其详。

大儿若犬豕，三男似虎狼。忤逆无父母，认利作爹娘。

剜我心头肉，医我眼前疮。骄媳侈言说，首饰置田庄。

痴儿不省事，听信妻言章。怨我无业分，骂我穷鬼像。

也曾养育汝，长大娶妻房。如何枕边说，亲甜胜蜜糖。

嫌弃双亲陋，对犬叱姑嫜。三兄和两弟，日夜斗阋墙。

见利不顾理，担棍又持枪。兄称兄本事，弟说弟高强。

手足恩情断，水火各参商。桓公杀子纠，怀剑腹中藏。

反言詈父母，瞪目骂高堂。借得男银使，利息倍乡邦。

借得男谷食，立取稻登场。说尽长和短，全无把耳装。

有此忤逆子，不如做和尚。欲与外人讲，犹恐丑外扬。

受尽许多气，填塞满胸膛。为完儿女债，因少岁月粮。

衣食虽分定，饥饿不可当。老妻夜聒耳，我亦泪汪洋。

路远不能行，抱病在高床。诸儿各自计，逐利奔走忙。

有儿无饮食，难同犬马养。有儿总不顾，恨父早不亡。

生前尚如此，死后枉烧香。汝亦为人父，生子照汝样。

天道岂无知，雷霆烨烨光。我今老又病，何须命更长。

年衰皮骨弱，日夜厌糟糠。几度思量苦，一思一断肠。

此恨归阴府，定当诉阎王。人孰无父母，谅不出空桑。

父母虽贫陋，天恩不可忘。急难需兄弟，逊让些何妨。

寄语人间子，慎勿乖彝常。
昭君怨（琼花）
刘克庄（宋代）

后土宫中标韵。天上人间一本。道号玉真妃。字琼姬。

我与花曾半面。流落天涯重见。莫把玉箫吹。怕惊飞。
留赠
杜牧（唐代）

舞靴应任闲人看，笑脸还须待我开。

不用镜前空有泪，蔷薇花谢即归来。
山谷透绢帖
庞铸（金朝）

君不见李广射虎如射兔，霹雳一声石饮羽。又不见巨灵擘山如擘云，莲华万仞留掌痕。

精神入物物乃尔，笔端有神亦如此。熙丰以来推善书，日下无双黄太史。

胸中八法蟠虹霓，峨眉仙人容并驰。平生败笔冢累累，妙处不减磨崖碑。

吕侯好古兼好异，与字分身作游戏。清潭错落印星璧，大泽纵横散龙蜕。

又如汉宫粉黛争婵娟，倚风顾影影更妍。岂无硬黄官纸与临仿，画师写照非天然。

吕侯之子今诗仙，传家以此为青毡。须防神物有时合，却逐六丁飞上天。
读书岩
程遇孙（宋代）

绿橘阴虽改，青山色自新。
偷闲时挟册，来访续书人。
又遗钟传偈
佚名（唐代）

但看来年二三月，柳条堪作打钟槌。
春日偶作
文彦博（宋代）

借问此何时，南园蝶又飞。杏梁栖紫燕，麦垄覆惊翚。

榆荚深堆砌，杨花乱扑衣。洛吟经永日，还似舞雩归。
夏日晖上人房别李参军崇嗣
陈子昂（唐代）

四十九变化，一十三死生。翕忽玄黄里，驱驰风雨情。

是非纷妄玄，宠辱坐相惊。至人独幽鉴，窈窕随昏明。

咫尺山河道，轩窗日月庭。别离焉足问，悲乐固能并。

我辈何为尔，栖皇犹未平。金台可攀陟，宝界绝将迎。

户牖观天地，阶基上杳冥。自超三界乐，安知万里征。

中国要荒内，人寰宇宙荣。弦望如朝夕，宁嗟蜀道行。
金丹诗诀 其九十六
陈楠（宋代）

一旦工夫尽志诚，凝神聚气固真精。颜容如玉无饥渴，方显金丹片饷成。
题泰山灵岩寺
陈一向（宋代）

石龟泉畔铁袈裟，上有猿衔五色花。见说道人时挂搭，旋将青拂扫烟霞。
方竹杖
牟巘五（宋代）

此君久不见，岁晚伴华颠。
直节要到底，勿论方与圆。
赠郡侯陆公奏最 其一
佘翔（明代）

三载分符奏九重，官曹旧属大司农。政和海上来神雀，名起云间识士龙。

大楚雄风移七泽，全闽膏雨遍千峰。悬知早晚徵黄诏，曳履还闻长乐钟。
同刘君俞城西寺避暑
李复（宋代）

节欲春秋交，寒暑争愈悍。
故知阴阳气，盛极暑方变。
七月庚伏末，困弱但流汗。
天地一大炉，造物虐相玩。
早衰虚实反，举动多颠眩。
安得甘露浆，凿顶沃清灌。
招提占浮图，岿壮压西甸。
烈风无时休，寂阴却炎暵。
几有篮舆兴，客来发我愿。
共游不暇徐，到寺日未旦。
童儿青芒屩，洁洒花雨散。
斌駮溪石枕，凝滑水纹簟。
张置相对卧，境闲心不乱。
有时闻妙香，忽来传静饭。
饱起摩腹行，看尽长廊遍。
却呼竹窗僧，汲泉具茗碗。
道在语嘿间，浅深随所见。
同将烦恼蠲，尽洗清凉观。
兹游岂无益，欲继慎莫缓。
寄珍首座
李彭（宋代）

诗宁浅而静，不贵深而芜。观公秋怀作，峻洁仍纡馀。

譬之列华馔，陆海盈中厨。食蟹贵抱黄，食鱼先腹腴。

多入出或少，我昔闻先儒。年来病蹇拙，意广材复疏。

之子禅定起，焚香满晴虚。坐看氤氲处，绵绵诗思俱。

应作牛腰束，能寄草堂无。
孙支使来借诗集，因有谢
齐己（唐代）

冥搜从少小，随分得淳元。闻说吟僧口，多传过蜀门。

相寻江岛上，共看夏云根。坐落迟迟日，新题互把论。
忆父二首 其一
宋凌云（清代）

吴树燕云断尺书，迢迢两地恨何如？梦魂不惮长安远，几度乘风问起居。
冬日净友道人过访登紫烟楼赋赠
邓云霄（明代）

雨馀烟树晓光新，欲扫高斋未有尘。开径忽逢云水客，横江曾梦羽衣人。

歌翻白雪仙声远，骨变黄芽道气真。同倚危楼望蓬海，问君何处是通津。
望阙台
戚继光（明代）

十年驱驰海色寒，孤臣于此望宸銮。
繁霜尽是心头血，洒向千峰秋叶丹。
和颖上人南徐十咏其五望海楼
梅尧臣（宋代）

尝闻观蹄涔，讵识海水大。
浩浩与天同，滔滔众流会。
平吞江作练，远泻河如带。
终日郡楼间，欲取长鲸鱠。
再和
杨万里（宋代）

太空无壁不可幄，颠风莫动花肌薄。
一春才有一日晴，帝里游人争出城。
青天如水绿烟灭，晴与海棠成两绝。
坐中宾主诗中仙，开口挥毫俱玉雪。
清泉白石欠此翁，若为插脚鵷鹭丛。
老眼作花花作晕，多惭猿鹤频相问。
羁馆除夕读老庄合刻漫赋十章 其三
郭之奇（明代）

千年玄卷薪传在，一夜青灯火续明。庄假寓言终有物，老惟常道自无名。

帝王所化人心迹，天地之根我性情。众妙门归虚馆白，寄身于此复何惊。
台岳短歌二首赠王少冶郎中守台州 其二
胡直（明代）

郁维台岳，潜根十洲。真人不杀，海怪吞舟。天吴轩鬣，腥秽仙丘。

双双老公，方瞳卷髟。八百弟子，吹竹鸣球。迎使君兮东来，歼彼毒蛟兮妖虬。
诗三百三首 其二四六
寒山（唐代）

我见出家人，不入出家学。欲知真出家，心净无绳索。

澄澄孤玄妙，如如无倚托。三界任纵横，四生不可泊。

无为无事人，逍遥实快乐。
松径
郭岩（宋代）

一迳深且纡，森森荫松柏。
清风池上来，幽思与之发。
逸响谐素琴，凉阴散清帙。
弘景或可邀，高怀共披豁。
杂曲歌辞·杨柳枝
牛峤（唐代）

解冻风来末上青，解垂罗袖拜卿卿。
无端袅娜临官路，舞送行人过一生。
吴王宫里色偏深，一簇纤条万缕金。
不愤钱塘苏小小，引郎枝下结同心。
桥北桥南千万条，恨伊张绪不相饶。
金羁白马临风望，认得羊家静婉腰。
狂雪随风扑马飞，惹烟无力被风欹。
莫交移入灵和殿，宫女三千又妒伊。
袅翠笼烟拂暖波，舞裙新染曲尘罗。
章华台畔隋堤上，倚得春风尔许多。
沿江买鱼不得询之则前比我为官船所强取故有
姚勉（宋代）

分明翠笼掩金鳞，鼓枻飘飘不可亲。
底事官船渠不卖，官人不是爱鱼人。
阳台山
范致虚（宋代）

伤心独立阳台望，暮雨凄凉宋玉情。极目草深云梦泽，连天水阔汉阳城。

当年楚国山犹在，千古襄王梦不成。往事悠悠魂已断，高唐今日有虚名。
减字木兰花（客赠梅花一枝，香色奇绝，为赋此词）
李光（宋代）

芳心一点。瘴雾难侵尘不染。冷淡谁看。月转霜林怯夜寒。

一枝孤静。梦破小窗曾记省。烛影参差。脉脉还如背立时。
题史院壁
陆游（宋代）

槁木忘荣谢，闲云任卷舒。
慵为绕枝鹊，宁作蠹书鱼。
羁旅心常折，亲朋梦亦疏。
溪头钓船在，恐负此心初。
和济叔城上数篇 草
彭汝砺（宋代）

草色初成城上春，春风步履衬浮云。踏青未得游人见，烟日遮藏待使君。
天申節致语口号
陆游（宋代）

广殿遥闻警跸音，觚稜晓色尚沈沈。
半空瑞霭爐香馥，一点红雲黼座深。
夷夏驩声归羽舞，乾坤和气入薰琴。
欲知圣德齐尧舜，逆阙争倾万国心。
寄砚与宗玉白尚书
韩雍（明代）

买得端溪砚一方，献归司马助文房。挥毫濡墨紬思处，多少仁恩覆大荒。
水龙吟·本初一点来时
谭处端（元代）

本初一点来时，幸然体态淳和好。迤生增爱，缘尘蒙昧，无穷真宝。个个人迷，到如斯尽，逐情生老。把仙胎容易，浮沈苦海，随波浪，成虚耗。速悟轮回返照。把尘心、须当颠倒。烟消火灭，冰凝玉结，长生芝草。默默志论，讨常坚守，自家炉灶。向三千功里，殷勤锻炼，定将来了。
次知郡章丈游山之韵
朱熹（宋代）

前峰鸾鹤去无踪，邂逅荒寻得故宫。但觉风烟随意好，便惊尘土转头空。

提壶命驾幽期远，授简哦诗妙处同。安得西山一丸药，共随箫鼓向云中。
步韵答余石楼
薛侃（明代）

客来问我今何为，山户不扃睡起迟。松鹤有怀慵觅句，云麒无梦恰忘私。

自会着衣羞许渤，能弹新说见杨时。层霄漠漠秋阳外，诸子师非曾子师。
句
刘镇（宋代）

须知失马事，莫废获麟书。
颂古三十一首
释安永（宋代）

这僧掩耳偷铃，云山将错就错。
若是碧眼胡儿，别有反身一著。
城南杂咏二十首·石濑
张栻（宋代）

流泉自清写，触石短长鸣。
穷年竹根底，和我读书声。
送僧仲剬东游兼寄呈灵澈上人
刘禹锡（唐代）

释子道成神气闲，住持曾上清凉山。晴空礼拜见真像，

金毛五髻卿云间。西游长安隶僧籍，本寺门前曲江碧。

松间白月照宝书，竹下香泉洒瑶席。前时学得经论成，

奔驰象马开禅扃。高筵谈柄一麾拂，讲下门徒如醉醒。

旧闻南方多长老，次第来入荆门道。荆州本自重弥天，

南朝塔庙犹依然。宴坐东阳枯树下，经行居止故台边。

忽忆遗民社中客，为我衡阳驻飞锡。讲罢同寻相鹤经，

闲来共蜡登山屐。一旦扬眉望沃州，自言王谢许同游。

凭将杂拟三十首，寄与江南汤慧休。
病中斋居杂诗次和仲韵 其四
安熙（元代）

故人南郡去，高隐近隆中。雅志希前哲，深惭接下风。

疏狂聊自适，衰懒欲谁同。且莫鲸吞惯，床头酒易空。
韩子师读书堂置酒见留
韩元吉（宋代）

酴醾插架未成阴，水满方塘数尺深。
入户幽花真有意，拂檐高竹更关心。
鸣禽唤客知閒景，舞鹤迎人作好音。
莫道相逢欠歌管，一觞酒尽读书林。
和朱元晦九曲櫂歌
欧阳光祖（宋代）

听取渔歌说武夷，武夷九曲水涟漪。
放舟理櫂从头去，三十六峰天下奇。
憩江亭
释绍嵩（宋代）

花露湿晴春，坐无车马尘。
江流青草岸，波闪白龙鳞。
往事如今日，知心似古人。
殷勤听渔唱，闲趣自相亲。
观春燕有作 其二
释今严（明代）

差池群起逐朝晖，乍得随风入绣闱。遥望柏梁频自语，却怜朱户几翻飞。

春秋代序身长客，毛羽飘零意暂违。金殿玉楼都莫羡，衔泥且向草堂归。
和之美舟行杂诗八首 都门路
司马光（宋代）

红尘昼夜飞，车马古今迹。独怜道傍柳，惨淡少颜色。
第九十凤楼前颂
释义青（宋代）

深宫禁殿隔重闱，帘静檐楹紫气垂。苔地不通朝请近，家人指路莫迟疑。
锁试呈同舍三首
晁补之（宋代）

官局悠悠共此行，来时庭菊未含英。
五更脱叶惊书几，一夜寒砧满禁城。
诗似凉风来有思，酒如清露挹无声。
何时骢马催归去，更有林端魄一生。
送潍州詹倅五首 其一
綦崇礼（宋代）

矫矫摩天姿，青云久垂翅。别乘屈王祥，海隅赖康济。

峻节回郡政，深仁赈民匮。胡不三年留，斯民且安慰。
初夏西苑游瞩
胤禛（清代）

前廷午退紫宸班，回辇寻幽竹石间。一息不停新绿水，四时相对旧青山。

溪烟澹荡平台晚，林影参差夕照间。鸟识禁园栖托稳，每看飞去又飞还。
满江红·秋水涓涓
周密（宋代）

秋水涓涓，情渺渺、美人何许。还记得、东堂松桂，对床风雨。流水桃花西塞隐，茂林修竹山阴路。二十年、历历旧经行，空怀古。

评砚品，临书谱。笺画史，修茶具。喜一愚天禀，一闲天赋，百战征求千里马，十年饾饤三都赋。问何如、石鼎约弥明，同联句。
古意
戎昱（唐代）

女伴朝来说，知君欲弃捐。懒梳明镜下，羞到画堂前。

有泪沾脂粉，无情理管弦。不知将巧笑，更遣向谁怜。
陌上花
唐文凤（明代）

陌上花开春日迟，临安女儿缓缓归。花开轻易辞故枝，缓归只恐恩爱违。

人生几何成老丑，劝君且尽一杯酒。愿君善保千金寿，夹马祥光荡牛斗，满目江山复何有。
兰陵王（次周美成韵）
袁去华（宋代）

小桥直。林表遥岑寸碧。斜阳外、霞绚晚空，一目千里总佳色。初霞遍泽国。投老依然是客。功名事，云散鸟飞，匣里青萍漫三尺。

重来怆陈迹。又水褪沙痕，风满帆席。鲈肥莼美曾同食。听虚阁松韵，古墙竹影，参差犹记过此驿。傍溪南山北。

悲恻。暗愁积。拥绣被焚香，谁伴孤寂。追寻恩怨无穷极。正难续幽梦，厌闻邻笛。那堪檐外，更夜雨，断又滴。
和苏适春雪八首
张耒（宋代）

春城北斗转招摇，寒御初还阵尚嚣。
一夜雪声欺布被，定知贫舍故相撩。
芋江驿楼送张四之白下
徐熥（明代）

春风吹柳万条斜，此去金陵驿路赊。不必相思当后夜，片帆开处即天涯。
神宗皇帝挽词二首 其一
郭祥正（宋代）

物物皆成化，熙熙十九春。寿觞方奏乐，法座忽流尘。

遗治前无古，称宗孰有神。烟霄歧路别，百辟共沾巾。
送曾该
刘弇（宋代）

纷纷夸毗子，什伯罗秦缶。击考非无声，顾出俗物后。

曾侯西昌来，颖拔殆天就。等閒发秀语，飒洒如振垢。

渠黄为世生，骏骨谢前朽。整顿万里足，往矣擅天厩。
重过全州湘山寺
李昌祺（明代）

野殿荒凉户半开，昔人题字已侵苔。却怜兰若成尘土，那得阁浮免劫灰。

蜕骨龛中僧久寂，留衣海上客重来。忘情不为耽禅悦，贪看青山日落回。
伤逝
韩上桂（明代）

日月奄其代序兮，伤吾考其何之。指九天以为正兮，就皋繇而陈词。

余考平生其皎洁兮，何缁尘之能集。恶若污而易浼兮，善若趋而靡及。

行笃信于重玄兮，志惟守乎先服。艺幽兰以待佩兮，俟橘柚乎将实。

何彼昏之恣戾兮，纷不知其所仇。嫉吾考之怀正兮，汝何为其好修。

执往衅而致咎兮，设机阱以来求。痛灵均之迨祸兮，盛荆棘而靡扫。

彼如意之遇酖兮，怪终加乎吕媪。怼矩步俾速蹶兮，彼年亦为之不延。

虽诡谋之竟售兮，鉴莫逃乎高天。遗二孽以相厄兮，余九死其何畏。

扪余心而靡负兮，任桀犬之群吠。鹰至春而鸠化兮，觉彼目之可憎。

薋菉葹之浸茂兮，皇涂惧其秽蓁。曰盍祖诈以阴夷兮，非余心之所忍。

余逐禽而范辔兮，终无昧此幽隐。维轻重之在衡兮，揆正义而摅愤。

苟余力之既竭兮，经重烬而未泯。余播之而不可兮，覆之又不能。

身已付于波澜兮，足复履乎嶙峋。嗟民生之咸固兮，余独坎壈而无凭。
维摩寺
秦松龄（清代）

已度千林上，维摩自古今。半山人语出，孤寺夕阳沉。

寒鸟落还落，霜枫深更深。欲从求妙谛，老树六朝心。
冬夜读几案间杂书得六言二十首 其十
刘克庄（宋代）

笺疏虫鱼小物，抉挑草木微情。兔葵累刘梦得，燕泥辜薛道衡。
叶筠元礼留饮 其二
邹浩（宋代）

殷勤留我共清樽，无限情怀子细论。天色亦如人意好，晚来星斗满前轩。
顺宗至德大圣大安孝皇帝挽歌词三首
吕温（唐代）

遐视轻神宝，传归属圣猷。尧功终有待，文德本无忧。

坐受朝汾终，行看告岱丘。那知鼎成后，龙驭弗淹留。

监抚垂三纪，声徽洽万方。礼因驰道著，明自垦田彰。

积渐承鸿业，从容守太康。更留园寝诏，恭听有馀芳。

早秋同轨至，晨旆露华滋。挽度千夫咽，笳凝六马迟。

剑悲长闭日，衣望出游时。风起西陵树，凄凉满孝思。
初寒自述示元肃
王授（清代）

西风吹细雨，短榻怯青绫。多病如衰老，清闲似懒僧。

灶留烧药火，窗废读书灯。江上芙蓉发，看花策瘦藤。
沁园春
刘琬怀（清代）

□□□□，□□□□，□□□□。□□□□□，□□□□，林端隐隐，远逗晴岚。

鸟语清幽，人踪阒寂，冷逼名园整日关。缘溪转，老梅一树，已破橘颜。

二泉胜景全探。更何必、奇峰高处攀。看九龙塔耸，铃声摇荡，六朝松古，黛色斑斓。

淮海祠边，香花桥畔，记否年前三月三。红裙遍，讶如云缭绕，如蚁回环。
许生南归
梅尧臣（宋代）

大盘小盘堆明珠，海估眩目迷精麤。
斗量入贡由掇拾，未必一一疵纇无。
不贡亦自有光价，此等固知鱼目殊。
许生怀文颇所似，暂抑安用频增吁。
倚门老母应日望，霜前稻熟舂红稃。
归来烂炊多酿酒，洗荡幽愤倾盆盂。
九卿有命不愁晚，朱邑掌年是啬夫。
桕坑
戴表元（宋代）

西去疑无路，谁知是剡津。
行多收桕客，住有掘苓人。
寺隐山前古，村经水后贫。
时时百里外，来此祭田神。
苏明允宗丈挽辞二首
苏颂（宋代）

观国五千里，成书一百篇。
人方期远到，天不与遐年。
事业逢知己，文章有象贤。
未终三圣传，遗恨掩重泉。
满江红·暮雨萧萧
洪适（宋代）

暮雨萧萧，飞败叶、增添秋色。登高会、痴风吹散，山居嘉客。人世难逢开口笑，老来更觉流年迫。到如今、黄菊满园开，无人摘。

珠履凑，铢衣窄。萦翠袖，催牙拍。索松儿添半，战酣相吓。橘绿橙黄时节好，舞停歌罢门墙隔。酒醒时、枕上一声鸡，东方白。
寄经父
孔平仲（宋代）

借问东来常太晚，富春亭下舣扁舟。阴天漠漠行梅雨，寒色萧萧报麦秋。

曲渚浪平犹未渡，隔江风紧不胜愁。此中望断相思眼，家在蓬莱更倚楼。
谢公像
曾极（宋代）

失喜向来因折屐，含悲今日为闻筝。
人间悲喜何时了，携伎东山载酒行。
姑苏行
皎然（唐代）

古台不见秋草衰，却忆吴王全盛时。千年月照秋草上，

吴王在时几回望。至今月出君不还，世人空对姑苏山。

山中精灵安可睹，辙迹人踪麋鹿聚。婵娟西子倾国容，

化作寒陵一堆土。
冬日杂兴六首
张耒（宋代）

池馆留余雪，西山照夕曛。
腊催梅蕊迸，春向鸟声新。
愁思供多病，风光欲近人。
年年桃李树，相对只伤神。
叠芍药韵咏荷 其一
徐溥（明代）

蕊爱新阳叶爱阴，碧池过雨水深深。已从红蕾知鲜艳，未擘青房识苦心。

岁事栽培应有待，物生开谢每相寻。看花悟得无言处，漫向风前作短吟。
雨余早起五首
方回（元代）

懒照青铜雨垫巾，试将欹正问傍人。
含羞小婢无言去，应笑髭须总似银。
雄飞和诗未至以二口号速之 其二
许有壬（元代）

两厅形迹马牛风，尽日相望杳霭中。恰似蓬山三万里，怀人何处觅诗筒。
偈颂一百六十首
释宗杲（宋代）

二尊宿，一人粗似丘山，
一人细如米末。虽然粗细不同，
称来轻重恰好。径山今日真实告报，
汝等诸人切忘鑽龟要瓦。
太守宋监丞新三先生祠刊二刘遗文以二诗纪实
刘克庄（宋代）

俱事重华著直声，百年藏藁未流行。
世评谏疏如刘向，公读遗书感乐生。
里有襄阳耆旧传，史无齐鲁大臣名。
孤孙白首荒家学，甘作滕民负耒耕。
澹山岩
郭三聘（宋代）

忆昔游澹岩，文社四为侣。
相逢各年少，抱负俱有素。
训狐圣得各，夜半叫已屡。
主人各客来，倒屣相告语。
且言龙王神，多有灵异处。
殷勤叩科名，吉兆齐确许。
未成三先达，陆续霄汉去。
转盼三十载，独我尚困沮。
行将贾余勇，犹幸有孤注。
乘兴偶重游，寓敬香一炷。
再拜问龙王，前约何可岁。
朱衣愿点头。成就在此举。
拟欲鑱坚珉，纪此一奇趣。
游玉岩
陈谨（宋代）

预作重阳半日游，行厨望客属鳌头。
樽前绿橘当时果，岭下清泉彻夜流。
新竹未斑秋正好，晚禾才熟岁仍收。
使君须尽登临兴，行捧天书未许留。
同向天岩最上游，诗翁来见九螭头。
僧房为映川原好，野水空随岁月流。
玉节朝天行日促，金风驱雨暮云收。
已摹大字镌山骨，要与匡庐万古留。
山亭为龟塘廖氏应修赋次周翠渠韵
黄仲昭（明代）

小亭依水竹，山色共霏微。散帙云浮几，弹琴月在帏。

鹓鸾行簉羽，鸥鹭暂忘机。一榻期相借，风雩同咏归。
大梁从事居汜水（一题作赠卢从事）
罗隐（唐代）

前年帝里望行尘，记得仙家第四人。泉暖旧谙龙偃息，

露寒初见鹤精神。歌声上榻梁园晚，梦绕残钟汜水春。

知有箧中编集在，只应从此是经纶。
桃花浪
赖子清（清代）

一湾遥接避秦居，夹岸缤纷涨绿初。水面文章花烂漫，源头干绿月盈虚。

千层翻雪春晴后，几数流霞夕照馀。盛世于今无祸乱，问津不见武陵渔。
淳熙十六年皇后册宝十三首
佚名（隋代）

袆褕盛服，有恪其容。
是陟是降，相以尚容。
金殿玉阶，聿来于中。
展诗应律，载咏肃雍。
寄题江外草堂（梓州作，寄成都故居）
杜甫（唐代）

我生性放诞，雅欲逃自然。嗜酒爱风竹，卜居必林泉。

遭乱到蜀江，卧疴遣所便。诛茅初一亩，广地方连延。

经营上元始，断手宝应年。敢谋土木丽，自觉面势坚。

台亭随高下，敞豁当清川。虽有会心侣，数能同钓船。

干戈未偃息，安得酣歌眠。蛟龙无定窟，黄鹄摩苍天。

古来达士志，宁受外物牵。顾惟鲁钝姿，岂识悔吝先。

偶携老妻去，惨澹凌风烟。事迹无固必，幽贞愧双全。

尚念四小松，蔓草易拘缠。霜骨不甚长，永为邻里怜。
方壶自咏
汪莘（宋代）

三万六千刻，四千三百时。
不思人事汩，只怪岁华驰。
拚命尝因道，忘家亦为诗。
幽怀聊自遣，俗子莫令知。
塞下曲六首 其二
严羽（宋代）

渺渺云沙散橐驼，风吹黄叶渡黄河。羌人半醉蒲萄熟，塞雁初肥苜蓿多。
管仲二首
陈造（宋代）

棠潜俄正鲁封圻，施伯安翔稛载归。
屍授夷吾宁复此，君臣应愧始谋非。
亡伯提刑郎中挽诗二首，甲辰十二月八日凤翔
苏轼（宋代）

才贤世有几，廊庙忍轻遗。
公在不早用，人今方见思。
故山松郁郁，旧史印累累。
惟有同乡老，闻名尚涕洟。
游宝积寺汲卓锡泉至石洞经宿而归
释今沼（明代）

山风何飕飗，堕叶掷虚阁。远怀山月秋，顾不如畴昨。

梵宇如劫馀，寒原亦凋落。数里有名泉，潆洄碧云端。

携筇探之去，石干青若盘。入口晨露晞，剧饮不畏寒。

不将军持来，何以惠所欢。石洞隔昏钟，明发问樵子。

围木晻暧中，枵穴仍聒耳。岩林翳渍委，沾涩踏不起。

良材下维箨，诗人所为訾。稷实愁霜风，兹游况如此。

安得列御方，乘之泛我止。
寄崔之仁山人
姚合（唐代）

不得之仁消息久，秋来体色复何如。苦将杯酒判身病，

狂作文章信手书。官职卑微从客笑，性灵闲野向钱疏。

几时身计浑无事，拣取深山一处居。
别令狐拾遗书
李商隐（唐代）

子直足下，行日已定，昨幸得少展写。足下去后，怃然不怡，今早垂致葛衣，书辞委曲，恻恻无已。自昔非有故旧援拔，卒然于稠人中相望，见其表得所以类君子者，一日相从，百年见肺肝。尔来足下仕益达，仆困不动，固不能有常合而有常离。足下观人与物，共此天地耳，错行杂居蛰蛰哉。不幸天能恣物之生，而不能与物慨然量其欲，牙齿者恨不得翅羽，角者又恨不得牙齿，此意人与物略同耳。有所趋，故不能无争，有所争，故不能不于同中而有各异耳。足下观此世，其同异如何哉？

儿冠出门，父翁不知其枉正；女笄上车，夫人不保其贞污。此于亲亲，不能无异势也。亲者尚尔，则不亲者，恶望其无隙哉！故近世交道，几丧欲尽。足下与仆，于天独何禀，当此世生而不同此世，每一会面一分散，至于慨然相执手，颦然相戚，泫然相泣者，岂于此世有他事哉。惜此世之人，率不能如吾之所乐，而又甚惧吾之徒，孑立寡处。而与此世者蹄尾纷然，蛆吾之白，摈置讥诽，袭出不意，使后日有希吾者，且惩吾困，而不能坚其守，乃舍吾而之他耳。足下知与此世者居常绐于其党何语哉？必曰吾恶市道。呜呼，此辈真手搔鼻皻，而喉哕人之灼痕为癞者，市道何肯如此辈邪！

今一大贾坐墆货中，人人往须之，甲得若干，曰：其赢若干，丙曰：吾索之；乙得若干，曰：其赢若干，戊曰：吾索之。既与之，则欲其蕃，不愿其亡失口舌，拜父母，出妻子，伏腊相见有贽，男女嫁娶有问，不幸丧死有致馈，葬有临送吊哭，是何长者大人哉？他日甲乙俱入之不欺，则又愈得其所欲矣。回环出入如此，是终身欲其蕃，不愿其亡失口舌，拜父母益严，出妻子益敬，伏腊相见贽益厚，男女嫁娶问益丰，不幸丧死，馈赠临送吊哭情益悲，是又何长者大人哉？惟是于信誓有大期漫，然后骂而绝之，击而逐之，讫身而勿与通也。故一市人，率少于大贾而不信者，此岂可与此世交者等耶！今日赤肝脑相怜，明日众相唾辱，皆自其时之与势耳。时之不在，势之移去，虽百仁义我，百忠信我，我尚不顾矣，岂不顾已，而又唾之，足下果谓市道何如哉？

今人娶妇入门，母姑必祝之曰善相宜，则祝曰蕃息。后日生女子，贮之幽房密寝，四邻不得识，兄弟以时见，欲其好，不顾性命，即一日可嫁去，是宜择何如男子者属之邪？今山东大姓家，非能违摘天性而不如此，至其羔鹜在门，有不问贤不肖健病，而但论财货，恣求取为事。当其为女子时，谁不恨，及为母妇则亦然。彼父子男女，天性岂有大于此者耶。今尚如此，况他舍外人，燕生越养，而相望相救，抵死不相贩卖哉！细而绎之，真令人不爱此世，而欲往走远飏耳！果不知足下与仆之守，是耶非耶？

首阳之二士，岂蕲盟津之八百，吾又何悔焉！千百年下，生人之权，不在富贵，而在直笔者，得有此人，足下与仆，当有所用意。其他复何云云，但当誓不羞市道，而又不为忘其素恨之母妇耳。商隐再拜。
净居寺
李涧（宋代）

金地无尘俯碧湾，苍藤古木获幽闲。
老僧袖手垂杨里，静阅渡头人往还。
凤山
黄漳（宋代）

凤山之岭高岧峣，上有仙人吹洞箫。
俯瞰众流浩无际，纵观万洞亦来朝。
衣冠幸际承明日，壶矢况逢拔俗标。
长啸一声海天阔，凌风毛发故萧萧。
西江月（二之一）
邓肃（宋代）

腊雪犹埋石巘，春风已入梅梢。冷香随马上琼瑶。不与时人同到。拍手恐惊星斗，高歌已在烟霄。醉呼玉女解金貂。笑问何如蓬岛。
林告院伯文送菊大如盖予谓惟黄繖两字可极形
陈杰（宋代）

碧玉琢干如拇大，黄金缕花三万个。
下如弗胜下如帱，疾风过前不少挠。
园丁结束无余枝，诗翁打量四十围。
放渠疏散得自性，十本奚啻专百畦。
人间篱落殊短浅，曷不归来上林苑。
两螭侍臣惯在眼，朝旭亭亭照黄繖。
厥封黑土大斗盛，阶南尺五喘两黥。
避堂以舍虚左迎，画梁素壁生晶荧。
百匝环之三太息，生物何私培植力。
输囷正色根极香，桃李争春笑人寂。
三葩五蕊好事家，问渠曾识如许花。
相逢白眼花无恙，千载无人识元亮。
江宁夹口三首
王安石（宋代）

月堕浮云水卷空，沧洲夜泝五更风。
北山草木何由见，梦尽青灯展转中。
阿房宫赋
杜牧（唐代）

六王毕，四海一，蜀山兀，阿房出。覆压三百余里，隔离天日。骊山北构而西折，直走咸阳。二川溶溶，流入宫墙。五步一楼，十步一阁；廊腰缦回，檐牙高啄；各抱地势，钩心斗角。盘盘焉，囷囷焉，蜂房水涡，矗不知其几千万落。长桥卧波，未云何龙？复道行空，不霁何虹？高低冥迷，不知西东。歌台暖响，春光融融；舞殿冷袖，风雨凄凄。一日之内，一宫之间，而气候不齐。(不知其 一作：不知乎；西东 一作：东西)

妃嫔媵嫱，王子皇孙，辞楼下殿，辇来于秦。朝歌夜弦，为秦宫人。明星荧荧，开妆镜也；绿云扰扰，梳晓鬟也；渭流涨腻，弃脂水也；烟斜雾横，焚椒兰也。雷霆乍惊，宫车过也；辘辘远听，杳不知其所之也。一肌一容，尽态极妍，缦立远视，而望幸焉。有不见者三十六年。燕赵之收藏，韩魏之经营，齐楚之精英，几世几年，剽掠其人，倚叠如山。一旦不能有，输来其间。鼎铛玉石，金块珠砾，弃掷逦迤，秦人视之，亦不甚惜。(有不见者 一作：有不得见者)

嗟乎！一人之心，千万人之心也。秦爱纷奢，人亦念其家。奈何取之尽锱铢，用之如泥沙？使负栋之柱，多于南亩之农夫；架梁之椽，多于机上之工女；钉头磷磷，多于在庾之粟粒；瓦缝参差，多于周身之帛缕；直栏横槛，多于九土之城郭；管弦呕哑，多于市人之言语。使天下之人，不敢言而敢怒。独夫之心，日益骄固。戍卒叫，函谷举，楚人一炬，可怜焦土！

呜呼！灭六国者六国也，非秦也；族秦者秦也，非天下也。嗟乎！使六国各爱其人，则足以拒秦；使秦复爱六国之人，则递三世可至万世而为君，谁得而族灭也？秦人不暇自哀，而后人哀之；后人哀之而不鉴之，亦使后人而复哀后人也。
和孙廷平坦嵩山十首 其二 寒溪石
韩维（宋代）

寒溪水痕落，怪石千万状。须防游屐滑，不碍钓舟漾。

安得平若席，卧看孤月上。
满江红·雪压山颓
吕胜己（宋代）

雪压山颓，谁撒下、琼花玉蕊。寒气凛、沈沈天籁，望迷千里。群雀耐寒枯树顶，扁舟独钓平沙觜。把江南、图画展开看，都难比。台榭远、登临喜。楼阁上，歌声起。赏时光，居士独怜愁底。安得四方寒畯彦，归吾广厦千间里。但今生、此愿得从心，心休矣。
元献晏公挽辞三首 其三
王安石（宋代）

感会真奇遇，飞扬独妙龄。他年西饯日，此夜上骑星。

宿惠留藩屏，馀忠在禁庭。音容无处所，彷佛寄丹青。
夏中兄病关心复了一二小书稍凉薾然有白发坐念力衰而学晚慨然有感
周南（宋代）

凉飔侵病榻，鬒发减玄膏。长得承亲健，宁辞煮药劳。

书程贪昼永，心量怯年高。艾耋犹知礼，昏明在所操。
史记三十六首 其五 《十二诸侯年表》
郑学醇（明代）

嬴秦世德自飞兼，八百岐周地总兼。直以富强成帝业，岂知豪杰在闾阎。
和王少清用昌黎送刘师服韵索近作
项安世（宋代）

儿时学戆语，笔力思摩秋。
年来颇解事，毁去不复留。
荷君俎豆我，重意难为酬。
不逢吞舟鲸，十犗虚垂钩。
徒蒙万金价，竟以瓦砾唐。
夫君自奇伟，下笔不肯休。
须我合药纸，欲兼砂扎收。
减字木兰花 题兰陵龚节孙种橘小照
徐釚（清代）

移家罨画。玉女张公曾共话。残醉重扶。爱向霜前看木奴。

此生狂绝。熟读离骚兼射猎。画得千头。也傲山中万户侯。
寄山中人
温庭筠（唐代）

月中一双鹤，石上千尺松。素琴入爽籁，山酒和春容。

幽瀑有时断，片云无所从。何事苏门生，携手东南峰。
和家兄喜晴用安这韵
司马光（宋代）

象龙虽得请，跃{左虫右戾}亦面占。
既有膏苗益，宁无漂麦嫌。
馀霏方映户，反照忽通帘。
羁旅愁怀阕，农家喜色添。
田间拾穗满，陌上荷鉏兼。
豫想三种迥，秋场万庾尖。
移居甲子春作 其一
释古易（明代）

转觉成幽趣，生涯到处闲。溪云分半榻，野鹤共三间。

门向疏疏竹，窗临浅浅山。客仍频远过，差不厌痴顽。
丹丘先生歌
戴良（元代）

丹丘先生好仙灵，自言手把天地扃。雷公电母听使令，众真狎恰通丁宁。

时秋奰屃气不清，海头八月神涛倾。天河咫尺连沧瀛，风雷雨蚀不暂停。

云林老臣却膻腥，欲召群仙来降精。奈此淋淫时所丁，海娲岳姥湿辎軿。

丹丘先生溘上征，坐驱羽驾逆云行。赤龙胜御青鸟迎，手执芙蓉朝玉京。

告道祠官竭精诚，冀陈脩俎灵爽呈。天胡夺是两眼睛，有光不照孤羁情。

顷之飙风翩以轻，旗旄毵㲚拥飞旌。口含天语悄无声，为臣特借三日晴。

扶桑旸谷晓曜赪，百拜杂沓天路平。丹丘先生下太清，首峨琼弁被玉缨。

望中恍惚倏若惊，訇然向我振威狞，曷不从之学长生。
燕歌行七解 其四 西门行
于慎行（明代）

出西门，歌且行。今我不极乐，当欲何营。

江河水，东下如建瓴。安能邑邑迫蹙，坐使华岁零。

策骏马，驾高轩。召呼平生游，驰逐双阙间。

薰以香自烧，膏以明自煎。鼎鼎百年内，胡为长不欢。

谁见仙人安期生，骖驾白鹿游三山。谁见仙人安期生，骖驾白鹿游三山。

四时相递代，日月如转丸。乘时修令名，毋为世所叹。
苏侍郎紫薇庭各赋一物得芍药
张九龄（唐代）

仙禁生红药，微芳不自持。幸因清切地，还遇艳阳时。

名见桐君箓，香闻郑国诗。孤根若可用，非直爱华滋。
送吕生访所知潮阳
廖大圭（元代）

浩水诗名喧岭海，天南有客力吹嘘。梦魂秋尽绕韩木，老气年来压鳄鱼。

风浪扁舟酣笑语，布衣行李半琴书。青云六翮看高翥，林麓何时共卜居。
虞美人影 夜坐
钱启缯（清代）

纱囊闲把流萤弄。风过微微齐拢。蓦地一声箫送。惊破清宵梦。

夜凉天气轻云笼。犹见冰轮徐捧。帘外落花微动。但觉蚊雷拥。
谒台北圣庙
施明德（清代）

驻马龙峒畔，来参阙里堂。庄严新庙宇，宏壮古宫墙。

礼乐衣冠济，春秋俎豆香。文风欣振起，道德自洋洋。
接驾
韩邦奇（明代）

千步廊边集佩环，宝香红雾袭朝班。天街风煖闻韶乐，仙仗云低识圣颜。

圭璧承休来五福，黄朱昭德列千蛮。书生过计真迂腐，犹说虞廷尚克艰。
塞下曲二首
皎然（唐代）

寒塞无因见落梅，胡人吹入笛声来。

劳劳亭上春应度，夜夜城声战未回。

都护今年破武威，胡沙万里鸟空飞。

旄竿瀚海扫云出，毡骑天山蹋雪归。